हालांकि दिल देह को त्याग दे तो अंतिम संस्कार की स्थिति में पहुँच जाता है आदमी। मगर फिर भी दिल की चोरी हो जाना अपने यहां बहुत लोकप्रिय काम रहा है। प्राचीनकाल से ही यह परम्परा हमारे यहां चली आ रही है। संस्कृति तथा संस्कारों का शील-हरण होने से बचाने के लिये हलकान रहने वाले लोग, लाख दिलों की चोरी के मामले खाप पंचायतों में निबटाने के लिये दृढ़प्रतिज्ञ रहते हों मगर ‘दिल है कि मानता नहीं।’ कहीं न कहीं से आवाज आती ही रहती है कि ‘एक परदेसी मेरा दिल ले गया।’ वैसे, यह भी कहा जाता है कि ‘चल दरिया में डूब जायें’ वाले लोगों के दिल ही चोरी होते हैं। दिमाग वाले लोग दिल चुराने या दिल दे देने जैसी बेवकफूी नहीं करते हैं। वे अच्छे बच्चों की तरह शादी कर लेते हैं। हलांकि दिलवाले लोगों की धारणा है कि यह आत्महत्या करने जैसा ही होता है। जबकि आत्महत्या करना एक प्रकार से अपराध होता है। पुलिस के साथ धोखाधड़ी करना होता है। जिसमें अपराधी पुलिस को सहयोग नहीं करता है... पुलिस आत्महत्या करने वाले का कुछ नहीं उखाड़ पाती है। हाथ मलती रह जाती है. वर्ग विशेष आत्महत्या को किसी के अधिकारों का हनन भी मानता है। उसकी दलील होती है कि समाज में हमारे होते हुये किसी को क्या अधिकार है कि वह खुद अपनी हत्या कर ले। हत्या करने का अधिकार तो हत्यारों के पास होता है। इस दावे को खारिज करते हुये कुछ विशेष श्रेणी की स्त्रियों का मानना है कि दुनिया से जाने के लिये हत्या या आत्महत्या जैसे साधन हिंसक उपाय हैं। यह काम अहिंसक रूप से भी किये जा सकते हैं। आदमी विवाह कर ले तो धीरे-धीरे स्वयं निबट लेगा।